Ρόμπερτ Έυτον

Ο σερ Ρόμπερτ Έυτον (Robert Aytoun ή Ayton, 1570–1638) ήταν Σκωτσέζος ποιητής.

Βιογραφικά στοιχεία
Ο Έυτον γεννήθηκε, ως γιος του Έυτον του οίκου Κινάλντι (Kinaldie House), σε ένα σπίτι λίγα μίλια νότια του Σαιντ Άντριους της Σκωτίας.

Ο Ρόμπερτ και πιθανώς και ο μεγαλύτερος αδελφός του, εγγράφηκε στο Κολέγιο του Αγίου Λεονάρδου του Πανεπιστημίου του Σαιντ Άντριους (του αρχαιότερου πανεπιστημίου στη Σκωτία και τρίτου αρχαιότερου της Μεγάλης Βρετανίας) το 1584. Μετά την αποφοίτησή του από εκεί το 1588, πήγε και σπούδασε Ιδιωτικό Δίκαιο στο Παρίσι. Στη συνέχεια υπηρέτησε σε διάφορα αξιώματα στη βασιλική αυλή .

Φαίνεται ότι ήταν πολύ γνωστός στους λογοτεχνικούς κύκλους της εποχής, τόσο στη Σκωτία, όσο και στην Αγγλία. Διορίσθηκε «ποιητής της (βασιλικής) αυλής» της βασίλισσας του Ιακώβου Α΄ και ΣΤ΄ και συνέθεσε ποιήματα στη λατινική, την ελληνική και την αγγλική γλώσσα στη σκωτική της διάλεκτο, αν και υπήρξε επίσης ένας από τους πρώτους Σκωτσέζους που έγραψε στην «κανονική» αγγλική. Το μείζον έργο του ήταν το Διόφαντος και Χαριδώρα.

Το «Inconstancy Upbraided» είναι ίσως το καλύτερο από τα σύντομα ποιήματα του Έυτον. Αλλά και το επίσης σύντομο «Old Long Syne» πιθανώς ενέπνευσε το περίφημο Auld Lang Syne του Ρόμπερτ Μπερνς.

Ο Έυτον συνέθεσε επίσης μία μπαλάντα με τίτλο «Bothwell» για τη μάχη του Ιακώβου του Μπόθγουελ με τον επιδρομέα Τζων Έλιοτ του Παρκ. Εκτός από το ποιητικό έργο του, συνέγραψε και πανηγυρικούς λόγους.

Ο Έυτον απεβίωσε στο Λονδίνο και η σορός του αναπαύεται στο Ambulatory Chapels του Αββαείου του Ουέστμινστερ.

Παραπομπές

Πηγές

 Cousin, John William: Το λήμμα «Ayton, Sir Robert» στο A Short Biographical Dictionary of English Literature, έκδ. J.M. Dent & Sons, Λονδίνο 1910
 Το λήμμα «Αίυτον, σερ Ροβέρτος» στη Νέα Ελληνική Εγκυκλοπαίδεια «Χάρη Πάτση», τόμος 3, σελ. 164

Βιβλιογραφία


 Chambers, Robert και Thomson, Thomas Napier: «Ayton, (Sir) Robert» στο A Biographical Dictionary of Eminent Scotsmen, τόμος 1, Blackie & Son, Γλασκώβη 1857, σσ. 83-86. Στη Wikisource.

Εξωτερικοί σύνδεσμοι
 Η μπαλάντα «Bothwell»
 Απαγγελίες έργων του στο LibriVox

Κατηγορία:Σκωτσέζοι ποιητές
Κατηγορία:Σκωτσέζοι συγγραφείς